CELEX: 32012R0570
Language: bg
Date: 2012-06-28 00:00:00
Title: Регламент (ЕС) № 570/2012 на Комисията от 28 юни 2012 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на бензоена киселина — бензоати (Е 210—213) в еквиваленти на вино без съдържание на алкохол  текст от значение за ЕИП

29.6.2012   
            
            
               BG
            
            
               Официален вестник на Европейския съюз
            
            
               L 169/43
            
         РЕГЛАМЕНТ (ЕС) № 570/2012 НА КОМИСИЯТА
   от 28 юни 2012 година
   за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на бензоена киселина — бензоати (Е 210—213) в еквиваленти на вино без съдържание на алкохол
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
   като има предвид, че:
   
               (1)
            
            
               С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
            
         
               (2)
            
            
               Списъкът може да бъде изменян в съответствие с процедурата, посочена в Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
            
         
               (3)
            
            
               Съгласно член 3, параграф 1 от Регламент (ЕО) № 1331/2008 списъкът на Съюза може да бъде актуализиран по инициатива на Комисията или при постъпване на заявление.
            
         
               (4)
            
            
               Подадено бе заявление за разрешаване на употребата на бензоена киселина — бензоати (Е 210—213) в еквиваленти на вино без съдържание на алкохол и заявлението бе предоставено на държавите членки.
            
         
               (5)
            
            
               Еквивалентите на вино без съдържание на алкохол се произвеждат чрез отстраняване на алкохола от виното след ферментацията. За да се предотврати вторичната ферментация в бутилката, се използва сорбинова киселина — сорбати (E 200—203), като се изисква последваща пастьоризация. Пастьоризацията обаче води до промяна и загуба на естествения плодов аромат и вкус на продукта. Добавянето на бензоати води до синергийно взаимодействие със сорбатите, като дава възможност за подобрено съхраняване и намалява необходимостта от пастьоризация.
            
         
               (6)
            
            
               Еквивалентите на вино без съдържание на алкохол се представят и предлагат на пазара като алтернатива на виното за възрастни, които не желаят да консумират алкохолни напитки. Консумацията на тези еквиваленти не замества консумацията на безалкохолни напитки. Поради това допълнителното излагане на бензоена киселина — бензоати (Е 210—213) въз основа на тази нова употреба ще остане ограничено и няма да доведе до превишаване на допустимия дневен прием, установен от Научния комитет по храните (3). Поради това е целесъобразно да се разреши употребата на бензоена киселина — бензоати (Е 210—213) за съхраняване на еквиваленти на вино без съдържание на алкохол.
            
         
               (7)
            
            
               Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да въздейства върху човешкото здраве. Тъй като разрешаването на употребата на бензоена киселина — бензоати (Е 210—213) за съхраняване на еквиваленти на вино без съдържание на алкохол представлява актуализация на списъка, която не е възможно да въздейства върху човешкото здраве, то не е необходимо да се изисква становището на Европейския орган за безопасност на храните.
            
         
               (8)
            
            
               Съгласно преходните разпоредби на Регламент (ЕС) № 1129/2011 на Комисията от 11 ноември 2011 г. за изменение на приложение II към Регламент (ЕО) № 1333/2008 на Европейския парламент и на Съвета посредством създаване на списък на Съюза на добавките в храните (4) приложение II за създаване на списък на Съюза на добавките в храните, одобрени за употреба в храни, и условията за тяхната употреба се прилага от 1 юни 2013 г. За да се разреши употребата на бензоена киселина — бензоати (Е 210—213) в еквиваленти на вино без съдържание на алкохол преди тази дата, е необходимо да се посочи по-ранна дата на прилагане по отношение на употребата на тази добавка в храните.
            
         
               (9)
            
            
               Поради това приложение II към Регламент (ЕО) № 1333/2008 следва да бъде съответно изменено.
            
         
               (10)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 юни 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 354, 31.12.2008 г., стр. 16.
   
      (2)  ОВ L 354, 31.12.2008 г., стр. 1.
   
      (3)  http://ec.europa.eu/food/fs/sc/scf/reports/scf_reports_35.pdf
   
      (4)  ОВ L 295, 12.11.2011 г., стр. 1.
   
      ПРИЛОЖЕНИЕ
      В част Д от приложение II към Регламент (ЕО) № 1333/2008 след вписването за Е 200—203 се вмъква следното вписване в хранителна категория 14.2.2 „Вино и други продукти съгласно определението от Регламент (ЕО) № 1234/2007 и техни еквиваленти без съдържание на алкохол“:
      
         
                      
                  
                  
                     „E 210—213
                  
                  
                     бензоена киселина — бензоати
                  
                  
                     200
                  
                  
                     (1) (2)
                  
                  
                     само безалкохолни
                  
                  
                     Период на прилагане:
                     От 19 юли 2012 г.“